Vaalikampanjoissa puolueilla pitäisi olla velvollisuus kertoa, mitä he aikovat seuraavalla vaalikaudella tehdä, lehdistön tehtävä on tivata vastauksia niiltä, jotka eivät aikeistaan kerro ja puoluejohtajien keskusteluissa puolueiden pitäisi patistaa toisiaan tulevista aikeista.

Keskustan Juha Sipilä ei ole kertonut oikein mitään, lehdistö on kohdellut häntä silkkihansikkain eivätkä muut puoluejohtajatkaan ole halunneet ärsyttää tulevaa kuninkaan tekijää. Siksi keskustan ei ole tarvinnut kertoa, mitä se oikein aikoo tehdä.

Minä olen helsinkiläisenä vihreänä huolissani kasvavien kaupunkien ja ympäristöhallinnon kohtelusta.

Kaupungistuminen

Suurimpien kaupunkien kasvu on aikamme ilmiöitä. Kuten aiemmassa postauksessa sanoin, tätä pitäisi jopa jouduttaa raivaamalla esteitä asuntorakentamisen tieltä, koska kaupungeissa työllisyysaste on paljon parempi ja työ rahassa laskettuna tuottavampaa. Voi toki kiistää sen, onko työn tuottavuutta oikein laskea rahassa, mutta valtion verotulojen kannalta se on oikea tapa.

Keskusta on ilmoittanut, että rahaa ei tipu Pisara-rataan. Pisara on kiistanalainen hanke. Se tukee Helsingin seudun kasvua ratojen varsilla, siis esimerkiksi Vantaalla ja Espoossa. Vaikka radanvarsiasutus perustuu joukkoliikenteeseen, se on kuitenkin kaupunkirakenteen hajautumista. Jos tähtäämme tiiviimpää kaupunkirakenteeseen, Pisaraan suunnitellut rahat kannattaisi ohjata ratikoihin: Jokerilinjoihin, Kruunuvuorenrannan ratikkayhteyteen ja esimerkiksi Malmin lentokenttäalueen 25 000 asukkaan keskittymän ratikkayhteyksiin. Keskusta ei kuitenkaan esitä tätä, vaan on sitä mieltä, että rahat pitää siirtää maakuntiin. Helsingin kasvua ei pidä edistää. Tämä on Helsingin ja koko maan kannalta vähän huolestuttavaa.

Huoltani lisäsi tekniikan tohtori Jukka Heikkisen kirjoitus Helsingin Sanomissa 12.4. Kirjoituksessa Heikkinen perusteli erittäin luovalla tilastojen käytöllä, että Helsingin seudun kasvu on maalle taloudellisesti kannattamatonta. Kirjoituksessa oli niin pahoja logiikkavirheitä, ettei se ansainnut huomiota, kunnes joku blogikommentoijistani huomautti, että kaveri on Keskustan talousmaantieteellisen työryhmän jäsen. Tämä johdatti minut tutustumaan keskustan kesäkuussa julkaisemaan työryhmäraporttiin, jonka johtopäätöksen ovat yhtä kummallisia kuin Heikkisen kirjoitus. Keskeinen johtopäätös on, että Helsingin seudun kasvu on pysäytettävä jarruttamalla asuntotuotantoa seudulla: asuntotuotanto ei poista asuntopulaa, koska se vain kiihdyttää muuttoa kaupunkeihin. Raportti löytyy tästä. Lue ja vapise!

Ympäristöhallinto

Eduskunnan päättäjäistilaisuudessa entinen ympäristöministeri Kaj Bärlund (sd) tuli purkamaan minulle huoltaan siitä, mitä keskusta aikoo tehdä ympäristöministeriölle. Aivan oikein. Puoluehan on ehdottanut ympäristöministeriön lakkauttamista ja sen tehtävien antamista maatalousministeriölle. Venäjällä ympäristöministeriötä ei myöskään ole vaan ympäristöhallinto kuuluu osaksi luonnonvarainministeriötä, jonka tehtävänä ei ole suojelu vaan hyödyntäminen. Sirkka-Liisa Anttila päättämässä ympäristöasioista on kyllä aika pelottava ajatus.

Huoltani lisää Perussuomalaisten pääideologin, Matti Putkosen kanta, että viherhumppa energiaveroineen ja rikkidirektiiveineen on viemässä teollisuuden kilpailukyvyn. Myös Timo Soinin on julistautunut ympäristönsuojelun ja erityisesti ilmastopolitiikan vastustajaksi. Jos Sipilä ottaa perussuomalaiset hallitukseen, jotakin myönnytyksiä hänen on heille tehtävä. Koska Eurooppa-politiikassa ei voida mennä perussuomalaisten linjoille, ympäristöpolitiikka voi olla houkutteleva vaihtoehto.

= = =

Huoleni on toivottavasti aiheeton. Ongelmana on, ettei keskusta ole kertonut tulevista aikeistaan mitään.